Carsten Hansen (S), 2010-02-11:
Jeg skal med det samme sige, at jeg holder talen for fru Christine Antorini, der ikke kunne være her i dag, men jeg har jo før haft lejlighed til at tale friskoler, så jeg føler mig lidt beæret over at få lov at tale om dem igen.
Det er dejligt.
Jeg skal sige, at vi er helt enige i det der med muligheden for filialer for internationale skoler.
Det er jo en kendt sag, at da vi i sin tid lavede Tvindloven, var den en meget debatteret ting, og jeg synes, at det er en god salomonisk løsning, man har fundet her, fordi det er et kæmpe problem, at skoler med den profil, som er beskrevet her, de internationale skoler, i mange år har haft en række store problemer med at kunne optage de elever, som gerne ville optages.
Det er jo helt afgørende for os, at vi kan tiltrække udenlandsk arbejdskraft, og at deres børn kan komme i skole.
Jeg synes, at det er en god løsning, der er fundet.
Jeg synes nok, at regeringen har været lidt længe om det, men sådan er det jo.
I himlen roser man jo hellere 1 omvendt end 100 farisæer, og her skal der også lyde ros for, at man endelig har fået taget sig sammen til at få ændret på det spørgsmål.
Det er jo et helt år siden, at økonomi- og erhvervsministeren sagde, at hun var fuldstændig enig i, at det her problem skulle løses.
for den del af det.
Så skal jeg også sige, at for vores vedkommende ønsker vi i virkeligheden at få delt lovforslaget, således at vi har fuldstændig rene linjer omkring det med de internationale skoler.
Jeg håber, at ministeren lytter, for jeg tror, at der er et stort flertal for den del af det.
Med hensyn til kravet om antallet af elever på klassetrin i friskolerne skal jeg sige, at det virker, som om at man for at løse et problem med en elev på årstrin har fået skabt en løsning, som er meget bureaukratisk, og som vil føre til, at en lang række af vore friskoler vil lukke.
Det tror jeg ikke har været hensigten, så derfor vil jeg kvittere for Venstres ordfører, fru Britta Schall Holbergs, bemærkninger om, at man har sat sig sammen med friskolerne for at finde en fornuftig løsning.
Det ser vi frem til.
Derfor vil jeg ikke i dag tage stilling for eller imod den del af lovforslaget, men ved andenbehandlingen forventer vi efter udvalgsarbejdet at høre fra ministeren, og når man har holdt møde med friskolerne, så der også kommer en ændring af lovforslaget.
Derfor ønsker jeg for det første at få det delt, og for det andet, at vi får en løsning på det her.
Så skal jeg også sige, for at det står klart, at vi i Socialdemokratiet ønsker at skærpe den del af lovgivningen, men det bliver ikke i det her lovforslag, altså den del af lovgivningen, der skærper krav til antallet af elever.
Vi ønsker simpelt hen, at det er sådan, at det skal være lidt sværere at starte en friskole, og vi mener, at bæredygtige friskoler skal op på et væsentlig større antal både i opstarten, og når de er endelig implementeret.
Vi ønsker – og det er en gammelkendt ting – at ændre på tilsynet.
Vi mener, at det bør være kommunerne eller staten, der bør føre tilsynet med vores friskoler: Selv med de opstramninger, der er kommet omkring forældrekredsen, der fører tilsynet, så mener vi ikke, at det er godt nok.
Det tror jeg også fremtiden vil vise i forhold til forskellige pressehistorier.
Men det er en anden sag, og her afventer vi altså vores stillingtagen til andenbehandlingen og kvitterer for, at ministeren og regeringen nu er gået i dialog med friskolerne på den del om klassetrin og elever.